לאחר המשחקים האולימפיים קרייזלברג החליט שלא להשתתף באליפות העולם שנערכה בפוקואוקה ב-2001, אלא להשתתף במשחקי המכביה בישראל. כיהודי חשוב היה לו להשתתף באירוע זה לפחות פעם אחת בחייו יחד עם ספורטאים יהודים בולטים אחרים וכן להגשים חלום ילדות לבקר בארץ הקודש ולהניף את הדגל האמריקאי בטקס הפתיחה. בתחרות עצמה הוא זכה במדליית זהב במשחה ל-100 מטר גב וקבע שיא מכביה חדש וכן היה שותף לניצחון האמריקאי במשחה השליחים 4x100 מטר מעורב.